section_heading: Povratak u zavičaj
paragraph_text: Pisac izražava svoju misao o redefiniranju jedne rase pomoću revolucije jezika. Nadahnut nadrealizmom, želi određenim riječima dati novo značenje. Nova riječ crnac (fr. nègre) označava rođenje jednog novog svijeta. Césaire govori o gubitku identiteta cijele jedne rase što se javlja kao posljedica gubitka njihovog jezika zbog nasilno nametnutog jezika kolonijalista. Césaireova revolucija jezika zasniva se na stvaranju novih riječi tako da se već postojećima pridaje novo značenje. Smatra da će nametanjem svojeg jezika uspjeti rekonstruirati identitet crnog čovjeka. Sve te posljedice kolonijalizma u piscu stvaraju otpor prema ropstvu i dehumanizaciji koje Césaire vidi kod potlačenog stanovništva. U jednom prizoru iz tramvaja, pisac prikazuje sve stereotipe prema crncima. Taj ulomak pomaže mu da još više shvati samog sebe i da se nauči boriti s tim monstruoznim predrasudama.